আবারও উদ্ধার শিশু। এবারে দক্ষিণ ২৪ পরগনায়। ঠাকুরপুকুর, দোস্তিপুরের পরে এবারে ফলতা থানার চাঁদপাসা গ্রাম থেকে উদ্ধার হল তিনটি শিশু। মঙ্গলবার সন্ধ্যায় উদ্ধার করা হয় তাদের। এই শিশুদের বয়স দুই থেকে তিন মাসের মধ্যে। এদের মধ্যে দু’টি পুত্র এবং এক কন্যাসন্তান রয়েছে। স্বাভাবিকভাবেই এই ঘটনায় এলাকায় চাঞ্চল্য ছড়িয়েছে। 
মঙ্গলবার রাত সাড়ে আটটা নাগাদ জনা চারেক মৎস্যজীবী স্থানীয় হরিণডাঙার খালে জাল পাততে যাওয়ার সময় ঝোপের আড়াল থেকে শিশুদের কান্না শুনতে পান। কাছে গিয়ে দেখেন, তিনটি শিশু পড়ে রয়েছে ঝোপের ধারে। তাঁরাই খবর দেন ফলতা থানায়। কিছুক্ষণের মধ্যে ফলতা থানার পুলিশ ঘটনাস্থলে গিয়ে শিশুদের উদ্ধার করে চাইল্ডলাইনের সাহায্যে। ঠান্ডায় শিশুদের শারীরিক অবস্থার অবনতি হওয়ায় তাদের প্রথমে স্থানীয় একটি নার্সিংহোমে ও পরে সেখান থেকে ডায়মন্ড হারবার জেলা হাসপাতালে নিয়ে যাওয়া হয় চিকিৎসার জন্য। 
আরও পড়ুন
শিশু পাচারে জড়িত থাকার অভিযোগে সিআইডি’র নজরে বাসন্তীর চিকিৎসক
এ দেশের শিশুসুরক্ষার ভবিষ্যৎ বিস্কুট-বাক্সের অন্ধকারেই নিমজ্জিত!
পুলিশের প্রাথমিক ধারণা, পাচারের জন্যই নিয়ে যাওয়া হচ্ছিল এই শিশুদের। কিন্তু রাজ্য জুড়ে এই শিশু পাচারচক্রের বিরুদ্ধে পুলিশ এবং সিআইডি অভিযানে নামার কারণেই তাদের এই ঝোপের ধারে ফেলে পালিয়েছে পাচারকারীরা। স্থানীয় সূত্রে খবর এদিন সন্ধ্যে নাগাদ একটি সুমো গাড়ি চেপে জনা তিনেক পুরুষ ও একজন মহিলা এই এলাকায় আসে। তারা এদিক ওদিক ঘোরাঘুরিও করে। 
স্থানীয় বাসিন্দাদের অনুমান, এই শিশুদের সন্দেহভাজন ওই চারজনই ফেলে পালিয়েছে। ঘটনার তদন্ত শুরু করেছে ফলতা থানার পুলিশ। কী বলছেন প্রত্যক্ষদর্শীরা, নীচের ভিডিও লিঙ্কে ক্লিক করে শুনে নিন।